การประกอบธุรกิจของแต่ละสายผลิตภัณฑ์

ลักษณะผลิตภัณฑ์หรือบริการ

บริษัท เมโทรซิสเต็มส์คอร์ปอเรชั่น จำกัด (มหาชน)
ดำเนินธุรกิจที่เกี่ยวข้องกับการจัดจำหน่ายและให้บริการด้านเทคโนโลยีสารสนเทศ อาทิ
คอมพิวเตอร์ฮาร์ดแวร์ ซอฟต์แวร์โซลูชั่น อุปกรณ์เครือข่าย
อุปกรณ์ต่อพ่วงและวัสดุสิ้นเปลืองที่เกี่ยวข้องกับคอมพิวเตอร์ และบริการด้านไอทีครบวงจร
ในฐานะเป็นตัวแทนจำหน่ายผลิตภัณฑ์ไอทีชั้นนำของโลก อาทิ ไอบีเอ็ม ฮิวเลตต์-แพคการ์ด แคนนอน
เลอโนโว เดลล์ เอเซอร์ แอปสัน ไมโครซอฟท์ โซลิดเวิร์ค เป็นต้น

ผลิตภัณฑ์และบริการด้านไอทีดังกล่าว จะมีการบริหารจัดการโดยจัดแบ่งตามกลุ่มผลิตภัณฑ์ ได้แก่

1.  กลุ่มผลิตภัณฑ์ฮาร์ดแวร์ (Enterprise Systems Group – ESG)
    จำหน่ายผลิตภัณฑ์ฮาร์ดแวร์ ประกอบด้วย คอมพิวเตอร์ขนาดกลาง พีซี อุปกรณ์จัดเก็บข้อมูล
    ระบบค้าปลีก เครื่องพิมพ์สำหรับระบบคอมพิวเตอร์ขนาดใหญ่ โดยในปี 2553
    มียอดจำหน่ายรวมร้อยละ 40.3 ของรายได้รวมทั้งหมดของบริษัท

2.  กลุ่มผลิตภัณฑ์ซอฟต์แวร์โซลูชั่น (Solutions Integration Group – SIG) []
    []จำหน่ายซอฟต์แวร์โซลูชั่นและบริการให้คำปรึกษาด้านไอทีเพื่อการบริหารงานที่มีประสิทธิภาพ
    บริการให้คำปรึกษาและติดตั้งฮาร์ดแวร์ ซอฟต์แวร์โซลูชั่นที่เกี่ยวข้องกับเทคโนโลยีไอพี
    และระบบเครือข่าย ซึ่งในปี 2553 มียอดจำหน่ายคิดเป็นร้อยละ 25.2
    ของรายได้รวมทั้งหมดของบริษัท

3.  กลุ่มผลิตภัณฑ์วัสดุสิ้นเปลือง (Office Supplies Group – OSG)
    จำหน่ายวัสดุสิ้นเปลืองที่เกี่ยวข้องกับคอมพิวเตอร์ เครื่องพิมพ์ขนาดเล็ก กล้องถ่ายรูป
    และเครื่องโปรเจ็คเตอร์ เป็นต้น ผ่านระบบการขายแบบเทเลมาร์เก็ตติ้ง
    และระบบการขายแบบ e-Procurement ผ่านเว็บไซต์ www.metro-supplies.com
    โดยในปี 2553 มียอดจำหน่ายรวมร้อยละ 33.8 ของรายได้รวมทั้งหมดของบริษัท

การเปลี่ยนแปลงของลักษณะการประกอบธุรกิจ

ในปี 2553 เศรษฐกิจมีการขยายตัวตามภาวะการพื้นตัวของเศรษฐกิจโลก
และมีมาตรการกระตุ้นเศรษฐกิจของภาครัฐอย่างต่อเนื่อง ซึ่งส่งผลต่อการเติบโตของตลาดไอที
บริษัทฯ จึงมีการปรับกลยุทธ์เพื่อรองรับการขยายตัวของเศรษฐกิจดังกล่าว
โดยเพิ่มการลงทุนปรับปรุงระบบโครงสร้างพื้นฐานด้านไอทีใหม่
เพื่อรองรับการจัดการฐานลูกค้าและช่องทางการจัดจำหน่าย การจัดหาผลิตภัณฑ์และบริการด้านไอที
และการดำเนินกลยุทธ์การตลาด

การบริหารจัดการฐานลูกค้าและช่องทางจัดจำหน่าย

การดำเนินธุรกิจของบริษัทฯ ในปีที่ผ่านมา
เน้นการขายผลิตภัณฑ์และบริการให้กับองค์กรภาคเอกชนระดับเอสเอ็มอีไปจนถึงองค์กรขนาดใหญ่ในหลายภาคอุตสาหกรรม
อาทิ ชิ้นส่วนอิเล็กทรอนิกส์ สถาบันการเงิน อุตสาหกรรมยานยนต์
เพื่อกระจายความเสี่ยงกรณีที่ภาคอุตสาหกรรมใดเกิดชะลอการลงทุน
รวมทั้งกำหนดกลุ่มเป้าหมายให้แตกต่างจากคู่แข่งรายอื่น ๆ โดยจะไม่เน้นลูกค้าโครงการขนาดใหญ่
หน่วยงานราชการและธุรกิจขายส่ง เพื่อลดภาวะการแข่งขันที่รุนแรง

ทั้งนี้ บริษัทฯ มุ่งบริหารการขายและกิจกรรมการตลาดเพื่อรักษาความสัมพันธ์กับลูกค้า จนทำให้
ลูกค้าเดิมมีอัตราซื้อซ้ำสูงถึงร้อยละ 95 ของรายได้รวมของบริษัท หรือ คิดเป็นร้อยละ 76.5
ของจำนวนลูกค้า ขณะเดียวกัน บริษัทฯ ยังจัดการความเสี่ยงทางธุรกิจ
โดยกระจายฐานลูกค้าไม่ให้กระจุกตัวในรายใดรายหนึ่งหรือกลุ่มใดกลุ่มหนึ่งมากเกินไป
เพื่อเป็นการลดผลกระทบหากต้องสูญเสียลูกค้ารายนั้นไป

นอกจากนี้ บริษัทฯ ยังร่วมมือกับซัพพลายเออร์ และบริษัทผู้พัฒนาซอฟต์แวร์ เพื่อขยายฐานลูกค้าใหม่
ในกลุ่มสถาบันการศึกษา

สำหรับวิธีการจัดจำหน่ายผลิตภัณฑ์และบริการ จะดำเนินการทั้งการขายตรง (Direct Sale)
และผ่านตัวแทนจำหน่าย (Dealers) อย่างไรก็ตาม บริษัทฯ
ให้ความสำคัญกับรูปแบบการจัดจำหน่ายตรงถึงลูกค้ามากกว่าการขายผ่านตัวแทนจำหน่ายในอัตราส่วน
88:12 เนื่องจากเป็นตลาดที่บริษัทฯ มีความถนัด ตลาดขยายตัวได้มาก มีอัตรากำไรสูง
และสามารถบริหารความเสี่ยงในเรื่องของเครดิตลูกหนี้อย่างมีประสิทธิภาพ

ส่วนการขายผ่านตัวแทนจำหน่าย จะเอื้อประโยชน์ในการกระจายสินค้าเพื่อเข้าถึงลูกค้ารายย่อย
กลุ่มลูกค้าในต่างจังหวัด หรือในบางอุตสาหกรรมที่บริษัทฯ ไม่มีความถนัด

การจัดหาผลิตภัณฑ์และบริการด้านไอที

บริษัทฯ เน้นแสวงหาผลิตภัณฑ์และบริการด้านไอที
ซึ่งมีชื่อเสียงเป็นที่ยอมรับถึงประสิทธิภาพในระดับสากล
ตลอดจนเป็นผลิตภัณฑ์ที่มีการวิจัยและพัฒนาอย่างต่อเนื่อง
สามารถสร้างมูลค่าเพิ่มให้กับธุรกิจของลูกค้าและบริษัทฯ หรือมีความแตกต่างจากคู่แข่ง

การจัดหาผลิตภัณฑ์เพื่อนำมาจำหน่าย
จะเป็นการซื้อผ่านบริษัทผู้ผลิตที่มีสาขาดำเนินงานในประเทศไทยเป็นหลัก
หากไม่มีจึงจะสั่งซื้อผ่านตัวแทนจำหน่าย กรณีจำเป็นต้องมีการสั่งซื้อผลิตภัณฑ์จากต่างประเทศ เช่น
ซอฟต์แวร์ซึ่งมักจะเป็นการสั่งซื้อจากประเทศสิงคโปร์ และสหรัฐอเมริกา
บริษัทจะดำเนินการทำสัญญาซื้อขายเงินตราต่างประเทศล่วงหน้าเพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

กลยุทธ์การตลาด

การจำหน่ายผลิตภัณฑ์และบริการด้านไอทีในปีที่ผ่านมา
จะไม่ค่อยมีความแตกต่างทางลักษณะของสินค้าแต่จะมีการแข่งขันในเรื่องของราคา
และประสิทธิภาพด้านบริการมากกว่า

การสร้างมูลค่าเพิ่มในสายตาลูกค้า ทำให้บริษัทฯ เน้นการขายโซลูชั่นด้านไอทีในแบบซิสเต็มส์
อินทิเกเตอร์ ซึ่งนำเสนอฮาร์ดแวร์ โซลูชั่น และบริการแบบครบวงจรในเวลาเดียวกัน

กลุ่มผลิตภัณฑ์ฮาร์ดแวร์

ในส่วนคอมพิวเตอร์ขนาดกลาง อุปกรณ์จัดเก็บข้อมูล และระบบค้าปลีก
ซึ่งจัดจำหน่ายผลิตภัณฑ์ตราไอบีเอ็มเป็นหลัก
การตัดสินใจซื้อของลูกค้ายังให้ความสำคัญกับความเชี่ยวชาญของผู้ขาย
และประสิทธิภาพการบริการมากกว่าการแข่งขันด้านราคา ขณะที่คอมพิวเตอร์ส่วนบุคคล
จะเน้นการแข่งขันด้านราคาเป็นหลัก

บริษัทฯ จึงเน้นการนำเสนอเป็นโซลูชั่นทั้งฮาร์ดแวร์ ซอฟต์แวร์
ตลอดจนพัฒนาความเชี่ยวชาญของบุคลากรให้สามารถตอบสนองความต้องการของลูกค้า
เพื่อสร้างมูลค่าเพิ่มและความแตกต่างให้กับผลิตภัณฑ์และบริการมากกว่าการลดราคาเพียงอย่างเดียว

การเพิ่มช่องทางจัดจำหน่ายจากเดิมขายตรง เสริมด้วยการร่วมมือกับซัพพลายเออร์
และบริษัทผู้พัฒนาซอฟต์แวร์ในประเทศมากขึ้น
เพื่อนำเสนอโซลูชั่นที่สามารถขยายส่วนแบ่งตลาดไปยังลูกค้าในอุตสาหกรรมอื่น ๆ

การพัฒนาศูนย์สาธิตทางเทคโนโลยี ซึ่งแสดงการเชื่อมโยงการทำงานของเทคโนโลยีฮาร์ดแวร์
ซอฟต์แวร์ ระบบเครือข่าย หรือเทคโนโลยีไอพี เพื่อเป็นประโยชน์กับลูกค้าในการเรียนรู้
ทดสอบจนเห็นถึงประสิทธิภาพการใช้งานได้จริงและเป็นรูปธรรม
เพื่อความมั่นใจในการตัดสินใจลงทุนด้านไอทีของลูกค้า

กลุ่มผลิตภัณฑ์ซอฟต์แวร์โซลูชั่น

ปัจจุบัน บริษัทฯ
ได้รับการแต่งตั้งให้เป็นตัวแทนจำหน่ายซอฟต์แวร์สำเร็จรูปตราผลิตภัณฑ์ชั้นนำไม่ต่างจากบริษัทไอทีอื่นๆ
การสร้างความแตกต่างจากตัวแทนจำหน่ายที่มีอยู่ในตลาด ทำให้บริษัทฯ
เน้นในเรื่องของการพัฒนาบุคลากรให้เกิดความเชี่ยวชาญในตัวผลิตภัณฑ์
โดยต้องผ่านการอบรมและรับรองคุณวุฒิจากเจ้าของผลิตภัณฑ์
การจัดหาซอฟต์แวร์ให้ผู้บริโภคเลือกใช้ตามความต้องการได้มากขึ้นในระดับราคาที่แตกต่างกัน

นอกจากนี้ การที่ผู้พัฒนาซอฟต์แวร์มีการปรับชุดโมดูลการทำงานของซอฟต์แวร์ที่เล็กลง
เพื่อให้จัดจำหน่ายได้ในราคาถูกลง ทำให้บริษัทฯ
สามารถขยายฐานลูกค้าสู่ตลาดกลางและเล็กได้มากขึ้น

การจำหน่ายซอฟต์แวร์เพื่อการตัดสินใจทางธุรกิจ (Business Intelligence)
เพื่อช่วยลูกค้าในการดำเนินงานให้เกิดประสิทธิภาพ
การพัฒนาซอฟต์แวร์เพื่อเพิ่มประสิทธิภาพการทำงานให้สูงขึ้น
คาดว่าจะส่งผลให้ความต้องการในการใช้ฮาร์ดแวร์เพิ่มมากขึ้นตามไปด้วย

ในปีนี้บริษัทฯ ได้ลงทุนปรับปรุงระบบโครงสร้างพื้นฐานด้านไอทีใหม่
โดยพลิกโฉมศูนย์ดาต้าเซ็นเตอร์สู่การใช้เทคโนโลยีระบบเสมือนจริง (Virtualization)
อย่างเต็มรูปแบบ เพื่อเป็นต้นแบบการใช้ระบบเสมือนจริงทั้งองค์กรรายแรกในประเทศไทย
ซึ่งการลงทุนดังกล่าวช่วยเพิ่มประสิทธิภาพการทำงาน ช่วยลดค่าใช้จ่ายทั้งในส่วนของฮาร์ดแวร์
บุคลากร และพื้นที่ใช้งาน

กลุ่มผลิตภัณฑ์วัสดุสิ้นเปลือง

เป็นตลาดที่มีการแข่งขันสูงทั้งด้านราคา และผู้ขายมากราย เริ่มมีสินค้าเลียนแบบ หรือสินค้าทดแทน
บริษัทจึงเน้นการจัดจำหน่ายสินค้าที่เป็นของแท้ มีคุณภาพ สามารถจัดส่งได้รวดเร็ว
ขายสินค้าให้ครบวงจรและขยายตลาดไปยังลูกค้าขนาดกลางและขนาดเล็กมากขึ้น

แนวโน้มภาวะอุตสาหกรรมและสภาพการแข่งขันในอนาคต

จากข้อมูลการวิจัยล่าสุด และการวิเคราะห์ร่วมกันของนักวิเคราะห์ในประเทศไทย บริษัท ไอดีซี
รีเสิร์ช (ประเทศไทย) จำกัด (ไอดีซี) คาดว่าการใช้จ่ายด้านไอที (IT spending)
ที่ฟื้นตัวขึ้นมาจากปี 2553 จะยังคงเติบโตอย่างต่อเนื่องในปี 2554
โดยภาพรวมของการใช้จ่ายซื้อสินค้าทั้งฮาร์ดแวร์ และ ซอฟต์แวร์
ตลอดจนการใช้จ่ายเพื่อซื้อบริการด้านไอทีต่างๆ มีแนวโน้มที่จะเพิ่มขึ้นจากปี 2553 ถึง 9.3%
หมายความว่าตัวเลขการใช้จ่ายน่าจะมีมูลค่าเพิ่มขึ้นถึง 1.95 แสนล้านบาท

ขณะที่ ตลาดการให้บริการด้านโทรคมนาคมของประเทศไทย จะยังคงรักษาแนวโน้มการเติบโตไว้ได้
โดยในปี 2554 การเติบโตน่าจะเพิ่มขึ้น 3% เมื่อเทียบกับปี 2553
เช่นเดียวกับตลาดโทรคมนาคมพื้นฐานและไร้สายที่มีแนวโน้มจะเพิ่มขึ้น 3% เช่นเดียวกัน
ยิ่งไปกว่านั้นการให้บริการผ่านเครือข่ายไร้สายจะมีสัดส่วนเพิ่มขึ้นเป็น 66%
ของตลาดการให้บริการด้านโทรคมนาคมทั้งหมด
รายได้หลักของผู้ให้บริการด้านโทรคมนาคมยังคงมาจากการให้บริการด้านเสียง (Voice)
ถึงแม้ว่าจะเติบโตเพียง 1% จากปี 2553 ซึ่งตรงกันข้ามกับการให้บริการด้านข้อมูล (Data)
ที่จะขยายตัวขึ้น 16% ไอดีซีคาดว่าในปี 2554
เม็ดเงินจากการใช้จ่ายด้านการให้บริการมัลติมีเดียและบรอดแบนด์เคลื่อนที่จะรวมเป็น 70%
ของตลาดการให้บริการด้านข้อมูล (Data) ผ่านเครือข่ายไร้สายทั้งหมดในประเทศไทย

ในปัจจุบันสินค้าประเภทมีเดียแท็บเล็ตจะยังคงมีจำหน่ายไม่แพร่หลายนัก
แต่เพียงแค่กระแสของอุปกรณ์ตัวใหม่นี้ ก็ทำให้ผู้บริโภคเริ่มชะลอการตัดสินใจ
ที่จะซื้อคอมพิวเตอร์เครื่องใหม่ โดยเฉพาะ มินิโน๊ตบุ๊ค หรือ ที่ในท้องตลาดเรียกว่า "เน็ตบุ๊ก"
ยิ่งไปกว่านั้นการที่บรรดาผู้ผลิตคอมพิวเตอร์
และสมาร์ทโฟนตัดสินใจหันมาผลิตมีเดียแท็ปเลตออกสู่ตลาด
จะยิ่งส่งผลกระทบทางลบต่อตลาดมินิโน๊ตบุ๊คมากขึ้น ทั้งนี้เพราะอุปกรณ์ทั้ง 2
ชนิดนี้ต่างมุ่งเป้าไปที่ผู้บริโภคกลุ่มใกล้เคียงกัน โดยไอดีซีเชื่อว่า
ตลาดมีเดียแท็บเล็ตจะเริ่มเติบโตขึ้นอย่างเห็นได้ชัดหลังไตรมาสที่ 2 ของปี 2554
อย่างไรก็ตามในปัจจุบันถึงแม้ว่ามีเดียแท็ปเลตจะตอบสนองต่อความต้องการของผู้บริโภคในแง่ของการให้
“ประสบการณ์การใช้งาน” ที่เหนือกว่า แต่หากพิจารณาถึงประสิทธิภาพในการทำงานโดยรวมแล้ว
มีเดียแท็บเล็ตยังคงเป็นรองมินิโน๊ตบุ๊คอยู่ค่อนข้างมาก
ดังนั้นโอกาสที่มีเดียแท็บเล็ตจะเข้ามาแทนที่มินิโน็ตบุ๊คอย่างสมบูรณ์นั้นยังคงไม่เกิดขึ้น

ถึงแม้ว่าองค์กร หรือ หน่วยงานทั้งภาครัฐ และ ภาคเอกชน
ได้เริ่มใช้สังคมออนไลน์เพื่อประโยชน์ทางการตลาด
ไม่ว่าจะเป็นการนำเสนอสินค้าและบริการเก็บข้อมูล
ตลอดจนตรวจสอบพฤติกรรมการบริโภคผ่านโลกออนไลน์มาตั้งแต่ปี 2553 แล้วก็ตาม ในปี 2554
ไอดีซีเชื่อว่าผู้ผลิตซอฟต์แวร์ด้านการวิเคราะห์ข้อมูลเชิงธุรกิจจะทำการผลิตเครื่องมือใหม่ๆ
ที่เป็นโซลูชั่นในการทำเหมืองข้อความ (text mining) และการวิเคราะห์ทางอารมณ์
(sentiment analysis) จากข้อมูลลูกค้าที่มีอยู่มากมายในเว็บไซต์สังคมออนไลน์ต่างๆ อาทิ
เฟซบุ๊ค ทวิตเตอร์ ยูทูป เว็บบอร์ดหรือบล็อกต่างๆ โดยแสดงผลเป็นข้อมูลแบบ real-time เช่น
เป็นแผนภาพ หรือตารางแสดงผลผ่านหน้าเว็บ ไอดีซีเชื่อว่าการที่องค์กรณ์ต่างๆ
ปรับมาใช้ประโยชน์จากโซเชียลแพล็ทฟอร์มเหล่านี้
จะช่วยกระตุ้นให้เกิดการลงทุนในด้านการวิเคราะห์ข้อมูลจากโลกออนไลน์มากขึ้นตามไปด้วย

การใช้งานอุปกรณ์สมาร์ทโฟนนั้น ได้กลายมาเป็นส่วนสำคัญส่วนหนึ่งของวิถีชีวิตของประชาชนแล้ว
และล่าสุดอัตราการเติบโตของสมาร์ทโฟนในประเทศไทยยังอยู่ในระดับที่สูงมาก ในปี 2553
ตลาดสมาร์ทโฟนประเภทเน้นการใช้งานด้านข้อมูลเป็นหลัก (Data centric)
มีอัตราการเติบโตเกือบ 100% จากปี 2552 และในปี 2554 ไอดีซี คาดว่า
อุปกรณ์ประเภทนี้จะมียอดจำหน่ายมากกว่า 2 ล้านเครื่อง มีอัตราการเติบโต 30% จากปี 2553
ในปัจจุบัน ตลาดนี้มีระบบปฏิบัติการ ที่เป็นที่นิยมอยู่หลายยี่ห้อ เช่น Symbian ของโนเกีย iOS
ของแอปเปิล Android ของกูเกิล และ BlackBerry ของรีเสิรช์ อิน โมชั่น เป็นต้น และ
ไอดีซีคาดว่า จากการใช้งานที่เพิ่มสูงขึ้น จะทำให้ระบบปฏิบัติการเหล่านี้
จะยังคงมีอัตราการเติบโตสูงในปี 2554 ไอดีซีเชื่อว่า
ยังมีโอกาสอย่างมากสำหรับนักพัฒนาที่จะออกแบบแอพลิเคชันใดๆ ก็ได้บนแพลตฟอร์มเหล่านี้
โดยแนวโน้มของการพัฒนาจะเน้นไปที่ data centric สมาร์ทโฟนเป็นหลัก
สิ่งนี้กำลังแสดงให้เห็นว่า แพลตฟอร์มแบบเปิดหรือแบบปิดไม่มีความสำคัญ แต่แอพลิเคชัน
เป็นสิ่งจำเป็นและยังมีความต้องการใช้งานเป็นอย่างมาก สำหรับอุปกรณ์ประเภท data centric

โซลูชั่นที่รวมเอาระบบโครงสร้างพื้นฐาน (Systems Infrastructure) เข้ากับฮาร์ดแวร์ หรือ
ซอฟต์แวร์ด้านสตอเรจ พร้อมด้วยระบบปกป้องข้อมูลนั้น
มักจะได้รับความนิยมในองค์กรขนาดกลางถึงขนาดใหญ่ อันเนื่องมาจากโซลูชั่นประเภทนี้
ถูกมองว่าคุ้มค่ากับเม็ดเงินที่ต้องลงทุน ไอดีซีเชื่อว่าในปี 2554
จะได้เห็นกลยุทธ์ด้านสินค้าและราคาแบบใหม่ๆ ที่ผู้ผลิตระบบโครงสร้างพื้นฐาน อุปกรณ์จัดเก็บข้อมูล
ระบบปกป้องข้อมูล และผู้ให้บริการนำเสนอเป็นโซลูชั่นออกมาสู่ตลาดมากขึ้น
ตลาดซอฟต์แวร์ด้านระบบโครงสร้างพื้นฐานของประเทศไทยที่เคยเติบโต 10.1% ในปี 2553
จะยังคงได้รับแรงหนุนอย่างต่อเนื่อง และคาดว่าจะเติบโต 13.5% ในปี 2554
โดยแนวคิดเรื่องระบบเสมือนจริง (Virtualization) จะได้รับความสนใจมากขึ้น
เนื่องจากเทคโนโลยีเวอร์ชวลไลเซชั่นจะยิ่งทำให้ฮาร์ดแวร์ต่างๆ
สามารถทำงานร่วมกันได้อย่างมีประสิทธิภาพมากขึ้นและยังมีส่วนช่วยให้การปรับเปลี่ยนแพลตฟอร์มระบบโครงสร้างพื้นฐานทำได้ง่ายขึ้นอีกด้วย

ไอดีซีคาดว่าผู้บริโภคจะเพิ่มปริมาณการซื้อซอฟต์แวร์แอนตี้ไวรัสที่ถูกกฏหมายมากขึ้น
ถึงแม้ว่ายังคงมีซอฟต์แวร์ผิดกฏหมายอยู่ในตลาดเป็นจำนวนมากก็ตาม
ทั้งนี้เป็นผลสืบเนื่องมาจากการทำการตลาดอย่างต่อเนื่องของผู้ผลิต
โดยมีการสร้างสรรค์กลยุทธ์ทางการตลาดใหม่ๆ
เพื่อกระตุ้นให้ผู้บริโภคหันมาสนใจซอฟต์แวร์แอนตี้ไวรัสแบบถูกกฏหมายมากขึ้น ตัวอย่างที่เห็นได้ชัด
คือ การที่ผู้ผลิตอย่างแคสเปอร์สกี้ บิทดีเฟนเดอร์ และนอร์ตัน
ล้วนแล้วแต่ใช้พื้นที่สื่อหรือจัดกิจกรรมส่งเสริมการขายต่างๆ
เพื่อดึงดูดให้ผู้บริโภคซื้อสินค้าประเภทนี้มากขึ้น รวมไปจนถึงลงทุนพัฒนาบริการหลังการขายด้วย
ไอดีซีเชื่อว่าในปี 2554 เม็ดเงินการใช้จ่ายเพื่อซื้อซอฟต์แวร์แอนตี้ไวรัสจะเพิ่มขึ้นราว 13%
ในขณะที่การใช้จ่ายเพื่อซื้อสินค้าซอฟต์แวร์ด้านระบบปกป้องข้อมูลด้านอื่นๆ จะเพิ่มขึ้น 11.7%

ความต้องการใช้บริการด้านข้อมูลผ่านเครือข่ายไร้สายจะยังคงมีปริมาณเพิ่มมากขึ้นในปี 2554
ส่วนหนึ่งเป็นผลมาจากความแพร่หลายของสมาร์ทโฟนและโทรศัพท์มือถือแบบต่างๆ
ทั้งในกลุ่มผู้บริโภคส่วนบุคคลและภาคธุรกิจ
ไม่ว่าจะเป็นความต้องการใช้อินเทอร์เน็ตผ่านโทรศัพท์มือถือ การแช็ทผ่านแอพลิเคชันต่างๆ
หรือแม้กระทั่งการใช้งานสังคมออนไลน์
สิ่งเหล่านี้ล้วนแล้วแต่ผลักดันให้ผู้ให้บริการต้องปรับเปลี่ยนรูปแบบของ data package
โดยไอดีซีเชื่อว่าสัดส่วนของแพ็คเกจแบบคิดตามปริมาณการใช้งาน (volume-based)
จะมีปริมาณมากขึ้นเมื่อเทียบกับแพ็คเกจแบบคิดตามระยะเวลาการใช้งาน (time-based)
ทั้งนี้ก็เพื่อเป็นการตอบสนองต่อความต้องการในการเชื่อมต่อแบบตลอดเวลาของผู้ใช้สมาร์ทโฟนนั่นเอง

ด้วยวิสัยทัศน์ของผู้บริหารที่คาดการณ์ล่วงหน้าถึงความเปลี่ยนแปลงทางเทคโนโลยีที่เกิดขึ้น
ได้เตรียมการล่วงหน้าในการนำเสนอโซลูชั่นทั้งฮาร์ดแวร์และซอฟต์แวร์ซึ่งสะท้อนแนวคิดด้านเทคโนโลยีเสมือนจริง
การนำเสนอสินค้าและเน็ทเวิร์คที่เกี่ยวกับเทคโนโลยีไอพี อย่างไรก็ตาม บริษัทฯ
ยังคงติดตามและนำเสนอความก้าวหน้าทางเทคโนโลยีให้กับลูกค้าก่อนคู่แข่งรายอื่นๆ
ตลอดจนพัฒนาบุคลากรในการเรียนรู้เทคโนโลยีใหม่ๆ อย่างสม่ำเสมอ
เพื่อสร้างจุดแข็งในการดำเนินธุรกิจ

 

สัญญาสำคัญที่เกี่ยวข้องในการดำเนินธุรกิจ

เนื่องจากบริษัทและบริษัทย่อยในกลุ่มเกือบทั้งหมดเป็นตัวแทนจำหน่ายสินค้าจากผู้ผลิตในต่างประเทศ
ดังนั้น สัญญาจึงเป็นในรูปของการแต่งตั้งตัวแทนจำหน่ายโดยมีรายละเอียดของคู่สัญญาดังต่อไปนี้

1.  บริษัท เมโทรซิสเต็มส์คอร์ปอเรชั่น จำกัด (มหาชน)

+-------------------+---------------------------+----------------------+
| คู่สัญญา /           | อายุสัญญา                   | ลักษณะสัญญา            |
| ประเภทสัญญา        |                           |                      |
+-------------------+---------------------------+----------------------+
| 1.  IBM           | 2 ปี (ตุลาคม 2553 - 2555)   | เป็นสัญญาแต่งตั้งตัวแทนจำห |
|     (Thailand)    |                           | น่ายสินค้ากลุ่มซิสเต็มส์เอ็กซ์ |
|     Co., Ltd. /   |                           | เคร                  |
|     Partner       |                           | ื่องคอมพิวเตอร์ระบบค้าปลีก |
|     Agreement     |                           | อ                    |
|                   |                           | ุปกรณ์ที่ใช้ในกิจการธนาคาร |
|                   |                           | และบริการ             |
+-------------------+---------------------------+----------------------+
| 2.  IBM           | 2 ปี (มีนาคม 2553 -2555)    | เป็นสัญญาแต่งตั้งตัวแทนจ   |
|     (Thailand)    |                           | ำหน่ายสินค้ากลุ่มซิสเต็มส์ไอ |
|     Co., Ltd./    |                           | ซิสเต็มส์พี หน่วยเก็บข้อมูล  |
|     Partner       |                           | และเครื่องพิมพ์          |
|     Agreement     |                           |                      |
+-------------------+---------------------------+----------------------+
| 3.  IBM Singapore | 2 ปี (กรกฎาคม 2552 -       | เป็นสัญญา              |
|     Pte., Ltd ./  | มิถุนายน 2554)              | แต่งตั้งตัวแทนจำหน่ายและใ |
|     Partner       |                           | ห้บริการสินค้ากลุ่มซอฟต์แวร์ |
|     Agreement     |                           | ได้แก่ โลตัส            |
|                   |                           | ไอบีเอ็มและทิโวลี        |
+-------------------+---------------------------+----------------------+
| 4.  IBM Singapore | ไม่ระบุ                     | เป็นสัญญาแต่งตั้งตัวแท     |
|     Pte., Ltd. /  |                           | นจำหน่ายซอฟต์แวร์คอกนอส |
|     Partner       |                           |                      |
|     Agreement     |                           |                      |
+-------------------+---------------------------+----------------------+
| 5.                | ไม่ระบุ                     | เป็นสัญญ               |
|   Hewlett-Packard |                           | าแต่งตั้งตัวแทนจำหน่ายสินค |
|     Thailand Ltd. |                           | ้ากลุ่มคอมพิวเตอร์ส่วนบุคคล |
|     / Authorized  |                           | เครื่องพิมพ์ หน่วยเก็บข้อมูล |
|     Dealer        |                           | และวัสดุสิ้นเปลือง        |
|     Agreement     |                           |                      |
+-------------------+---------------------------+----------------------+
| 6.  Canon         | 2 ปี (มกราคม 2553 ถึง       | เครื่องพิมพ์ (อิงค์เจ็ท     |
|     Marketing     | มกราคม 2555)              | เลเซอร์เจ็ท สแกนเนอร์)  |
|     (Thailand) /  |                           | และหมึกสำหรับเครื่องพิมพ์  |
|                   |                           |                      |
|  สัญญาตั้งผู้แทนจำหน่าย |                           |                      |
+-------------------+---------------------------+----------------------+
| คู่สัญญา /           | อายุสัญญา                   | ลักษณะสัญญา            |
| ประเภทสัญญา        |                           |                      |
+-------------------+---------------------------+----------------------+
| 7.  Microsoft     | 1 ปี (กันยายน 2553 -สิงหาคม  | เป็นสัญญาแต่งตั้งตัวแทนจำ  |
|     Regional      | 2554)                     | หน่ายซอฟต์แวร์ไมโครซอฟท์ |
|     Sales         |                           |                      |
|     Corporation,  |                           |                      |
|     Singapore /   |                           |                      |
|     Microsoft     |                           |                      |
|     Channel       |                           |                      |
|     Agreement     |                           |                      |
+-------------------+---------------------------+----------------------+
| 8.  SolidWorks    | 1 ปี (กุมภาพันธ์ 2553 - มีนาคม | เป็นสัญญาแต่งตั้งตัวแทนจำห |
|     Corporation,  | 2554)                     | น่ายผลิตภัณฑ์ของโซลิดเวิร์ค |
|     USA /         |                           | (Solidworks)         |
|     Software      |                           |                      |
|     Reseller      |                           |                      |
|     Agreement     |                           |                      |
+-------------------+---------------------------+----------------------+